Bly só veilig in 'n winkelsentrum - Jou Gesin | Solidariteit WêreldJou Gesin | Solidariteit Wêreld
Tuis › Artikels › Bly só veilig in 'n winkelsentrum
Winkelsentrums beleef van hul besigste tye tydens die feesseisoen met verbruikers wat na winkels stroom om inkopies te doen met die oog op Kersfees.
Die afgelope paar jaar blyk dit egter dat winkelsentrums tydens die feesseisoen selfs meer kwesbaar is met verhoogde misdaadaktiwiteit soos rooftogte by winkels en transitorooftogte.
Charnel Hattingh, hoof van bemarking en kommunikasie vir Fidelity Services Group, sê daar is verskeie redes hoekom misdadigers winkelsentrums teiken. "Daar is baie mense in een area wat dit vir hulle maklik maak om in die skare te verdwyn sodra hulle jou handsak gesteel of iets uit 'n winkel gesteel het."
Mense wat kinders by hulle het, se aandag kan maklik afgelei word en dit gee kriminele tyd om toe te slaan. "Kriminele het dikwels ook kinders by hulle wat hulle gebruik om handsakke en selfone te steel. Nadat die misdaad gepleeg is, stap hulle doodluiters tussen die skares in en verdwyn."
Daar is talle OTM's by winkelsentrums en kriminele doen hulle as barmhartige samaritane voor om iemand wat moontlik sukkel om geld te onttrek by te staan. "Dit is egter wanneer hulle jou bankkaart kloon of steel en jou PIN in die hande kry en daarna geld uit jou rekening onttrek."
Die parkeerareas by winkelsentrums bied ook vir kriminele die ideale geleentheid om toe te slaan, sê Hattingh. "Kriminele kan bloot in 'n motor sit en maklike teikens identifiseer sonder dat hulle aandag trek. Dit is ook maklik om in 'n motor te sit en die afstandbeheer van ander motors elektronies te blokkeer en dan toe te slaan sodra die persoon die winkelsentrum binnegaan. Maak dus altyd seker jou motor is gesluit voor jy wegstap."
Mense gaan ook dikwels na banke by winkelsentrum om groot bedrae geld te deponeer en dit is maklik vir 'n misdadiger om hulle by 'n besige plek te agtervolg sonder dat hulle dit agterkom.
"Inkopiegangers is dikwels sorgeloos met hul persoonlik besittings en sal 'n handsak oor 'n stoel laat hang by 'n restaurant of hul telefone sommer so oop en bloot op die tafel sit, wat vir kriminele die ideale geleentheid bied om vinnig toe te slaan."
Volgens Hattingh is dit belangrik om altyd bewus te wees van wat om jou aangaan. "Wees veral waaksaam wanneer jy terugstap na jou motor en maak dadelik alarm as jy skielik deur 'n onbekende verdagte persoon genader word. Mense is gewoond daaraan om deur bedelaars of mense wat goed verkoop, genader te word en misdadigers kan dit maklik uitbuit. Bly te alle tye op jou hoede terwyl jy inkopies doen, wees bewus van wie rondom jou is en hou veral jou kinders en waardevolle items veilig."
Transitorooftogte neem ook veral tydens die feesseisoen toe en vind dikwels by winkelsentrums plaas waar groot bedrae geld opgelaai word. Wahl Bartmann, uitvoerende hoof van die Fidelity Services Group, sê iemand wat hulself midde in 'n transitorooftog bevind, moet poog om so ver moontlik van die misdaadtoneel af te kom.
"Indien jy nog in jou motor is, is dit belangrik om nie uit te klim nie maar eerder van die toneel af te probeer wegkom. Indien jy nie kan wegkom nie gaan lê eerder plat in jou motor indien daar skote afgevuur word sodat jy nie getref word nie. Probeer om die polisie of sentrumbestuur so gou as moontlik van die voorval in te lig."